"ธกส."ฟันกำไรอื้อ
ธ.ก.ส. คาดปี2555 กวาดกำไรสุทธิ 7,900 ล้านบาท เผยมียอดสินเชื่อเพิ่มขึ้น 15.52%
4 ก.พ. 2556

ธ.ก.ส. คาดปี2555 กวาดกำไรสุทธิ 7,900 ล้านบาท เผยมียอดสินเชื่อเพิ่มขึ้น 15.52% 
นายบุญไทย แก้วขันตี รองผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยผลการดำเนินงานในปีบัญชี 2555 ณ สิ้นไตรมาสที่ 3 (1 เเม.ย. - 31 ธ.ค.2555) ว่า ได้จ่ายสินเชื่อเพิ่มขึ้นจากต้นปีบัญชี 2555 จำนวน 107,710 ล้านบาท คิดเป็น15.52% ทำให้มียอดสินเชื่อรวมที่กระจายตัวสู่ภาคชนบทแล้วทั้งสิ้น 1,109,456 ล้านบาท มีเกษตรกรได้รับการบริการรวม 7.08 ล้านครัวเรือน มียอดเงินฝากรวม 9.32 แสนล้านบาท ส่วนใหญ่เป็นเงินฝากประเภทออมทรัพย์ทวีโชค ที่รับฝากจากประชาชนรายย่อยและเงินฝากดอกเบี้ยสุขใจ
สำหรับผลการดำเนินงานรอบ 9 เดือน ธ.ก.ส.มีสินทรัพย์รวม 1,125,834 ล้านบาท หนี้สินรวม 1,036,660 ล้านบาท และส่วนของผู้ถือหุ้น 89,174 ล้านบาท มีรายได้จากการดำเนินงาน 49,180 ล้านบาท ค่าใช้จ่ายรวม 42,681 ล้านบาท และมีกำไรสุทธิ 6,499 ล้านบาท 
ขณะที่หนี้เสียคิดเป็นอัตรา 5.75% ด้านความสามารถในการทำกำไร ธ.ก.ส.บริหารสินทรัพย์ได้ผลตอบแทน (ROA) อัตรา 0.81% ใกล้เคียงกับงวดเดียวกันของปีบัญชีก่อนซึ่งอยู่ที่ 0.83% โดยมีอัตราส่วนเงินกองทุนต่อสินทรัพย์เสี่ยง 9.86% ซึ่งสูงกว่าเกณฑ์มาตรฐานของ ธนาคารแห่งประเทศไทย (ธปท.) และกฎกระทรวงว่าด้วยการดำรงเงินกองทุนของธกส.ที่กำหนดไว้ไม่ต่ำกว่า 8.50%
"เราคาดว่าเมื่อสิ้นปีบัญชี 31 มี.ค. 2556 ธ.ก.ส.ประมาณการกำไรสุทธิไว้ที่ 7,949 ล้านบาท"นายบุญไทย กล่าว
นอกจากนี้ ธนาคารยังได้เตรียมวงเงิน 1,000 ล้านบาท สำหรับโครงการกองทุนตั้งตัวได้ และเตรียมแผนงานด้านสินเชื่อโดยเน้นเรื่องป้องกันไม่ให้เกษตรกรลูกค้าไปใช้บริการหนี้นอกระบบ ด้วยการออกผลิตภัณฑ์เงินกู้เพื่อความจำเป็นฉุกเฉิน A-Cash วงเงินกว่า 1.15 แสนล้านบาท ซึ่งคาดว่าจะช่วยลดภาระดอกเบี้ยให้เกษตรกรได้ไม่น้อยกว่า 3.98 หมื่นล้านบาท
สำหรับโครงการต่างๆ เช่น โครงการบัตรสินเชื่อเกษตรกร ณ สิ้นเดือนธันวาคม 2555 ได้ดำเนินการออกบัตรสินเชื่อเกษตรกรให้เกษตรกรจำนวนกว่า2,087,673 ล้านราย วงเงินสินเชื่อ 40,467 ล้านบาท มีเกษตรกรได้รับบัตรสินเชื่อแล้ว 1,313,281 ราย และมีการใช้จ่ายผ่านบัตรจำนวน 724,463 ราย จำนวนเงิน 2,261 ล้านบาท ส่วนใหญ่เป็นการใช้จ่ายด้านปัจจัยการผลิต คือ ปุ๋ย 1,895 ล้านบาท เมล็ดพันธุ์ 105 ล้านบาท เคมีภัณฑ์ 124 ล้านบาท และ น้ำมนัเชื้อเพลิง 137 ล้านบาท
ธ.ก.ส.มีเป้าหมายจะขยายฐานบัตรสินเชื่อเกษตรกรไปสู่ชาวสวนปาล์ม และชาวสวนยาง ประมง โดยคาดว่าภายในปีบัญชี 2556 จะขยายบัตรสินเชื่อเกษตรกรได้ 4 ล้านใบ
โครงการพักหนี้เกษตรกรรายย่อยและประชาชนผู้มีรายได้น้อยที่มีหนี้คงค้างต่ำกว่า 500,000 บาท ในปี 2555 มีเกษตรกรแสดงความประสงค์เข้าร่วมโครงการจำนวนทั้งสิ้น 2,225,794 ราย จำนวนเงิน 250,592 ล้านบาท แบ่งเป็นการพักต้นและดอกเบี้ยร้อยละ 3 จำนวน 1,951,566 ราย จำนวนเงิน 228,664 ล้านบาท และลดดอกเบี้ยร้อยละ 3 จำนวน 274,228 ราย จำนวนเงิน 21,928 ล้านบาท
โครงการรักษาเสถียรภาพราคาสินค้าเกษตร ได้แก่ โครงการรับจำนำข้าวเปลือกปีการผลิต 2555/56 ซึ่งเริ่มดำเนินการตั้งแต่ 1 ต.ค. 2555 ถึง 15 ก.ย. 2556 มีเกษตรกรเข้าร่วมโครงการจำนวน 1,306,080 ราย ปริมาณข้าวเปลือก 9.33 ล้านตัน จำนวนเงิน 151,599 ล้านบาท มีการสีแปรสภาพเป็นข้าวสารส่งมอบคลังสินค้ากลางโดยองค์การคลังสินค้า (อคส.) ไปแล้ว 4.49 ล้านตันข้าวสาร, โครงการรับจำนำมันสำปะหลังปีการผลิต 2555/56 ซึ่งเริ่มดำเนินการตั้งแต่ 1 ธ.ค. 2555 สิ้นสุด 31 มีนาคม 2556 มีการทำสัญญาและจ่ายเงินกู้เกษตรกร 3,934 ราย ปริมาณมันสำปะหลัง 7 แสนตัน จำนวนเงิน 1,867 ล้านบาท, โครงการพัฒนาศักยภาพสถาบันเกษตรกรในการรักษาเสถียรภาพราคายาง มีการจ่ายเงินกู้ผ่านสหกรณ์ต่างๆและองค์การสวนยางแล้ว 22,000 ล้านบาท